text: Лудият Интер и малкият Лече, който го би напук на логиката | sportcafe.bg
  Лудият Интер и малкият Лече, който го би напук на логиката
  30.01.2012, 17:57 (обновена 01.02.2012, 17:13)
  Лече и Интер поднесоха истинска сензация
  Погледът и позата на Уесли Снайдер казват всичко
  Погледът и позата на Уесли Снайдер казват всичко за мача
  Ето още и от Пацини!
  Алесандро Матри бе героят на кръга с двата си гола за победата на лидера Ювентус над Удинезе
  Серия А, ХХ кръг
  Лече - Интер 1:0
  1:0 Джакомаци (40)
  1:0 Ибрахимович (32), 2:0 Ночерино (39), 3:0 Амброзини (75)
  1:0 Паласио (31), 2:0 Джилардино (36), 3:0 Паласио (70), 3:1 Кавани (81), 3:2 Лавеци (82)
  Фиорентина - Сиена 2:1
  1:0 Йоветич (4), 2:0 Натали (63), 2:1 Калайо (89-д)
  0:1 Ди Вайо (57), 1:1 Пянич (62)
  Киево - Лацио 0:3
  0:1 Ернанес (21), 0:3 Клозе (88, 89)
  Чезена - Аталанта 0:1
  0:1 Роси (76-автг)
  Палермо - Новара 2:0
  2:0 Будан (41, 73)
  1:0 Матри (42), 1:1 Флорес (56), 2:1 Матри (62)
  Катания - Парма 1:1
  1:0 Берхесио (34), 1:1 Модесто (44)
  1. Ювентус 33:13 44
  2. Милан 43:17 43
  3. Удинезе 29:16 38
  4. Лацио 30:19 36
  5. Интер 30:21 35
  6. Рома 29:21 31
  7. Наполи 36:24 29
  8. Палермо 26:27 27
  9. Дженоа 28:36 27
  10. Фиорентина 20:17 25
  11. Парма 25:33 24
  12. Киево 16:25 24
  13. Катания 22:28 23
  14. Аталанта 24:25 23*
  15. Каляри 16:21 23
  16. Болоня 18:26 21
  17. Сиена 21:22 19
  18. Лече 21:36 16
  19. Чезена 13:31 15
  20. Новара 18:40 12
  * Отборът на Аталанта започна сезона с минус 6 точки заради доказано участие в уговорени мачове
  15 - Златан Ибрахимович (Милан); 14 - Антонио ди Натале (Удинезе); 12 - Единсон Кавани (Наполи), Херман Денис (Аталанта); 11 - Мирослав Клозе (Лацио), Родриго Паласио (Дженоа); 10 - Стеван Йоветич (Фиорентина); 9 - Алесандро Матри (Ювентус), Емануеле Калайо (Сиена)
  Сравнително неизвестният нападател, който изгря за големия футбол на 26-годишна възраст през 2010, се оказа истинско откритие и трансферният удар на пролет 2011 за Ювентус. Първо под наем от Каляри, а от лятото и с постоянен договор, Сандро е най-важният човек в атаката на лидера в Серия "А" през този сезон, а в неделя с двата си гола донесе ценната победа над Удинезе.
  Благодарение на единствения гол на уругвайския ветеран Гилермо Джакомаци "джалоросите" поднесоха сензация и извоюваха първа победа на свой терен срещу гранда Интер. Дано това да е началото на възхода на този толкова симпатичен отбор, където предстои да гледаме отново и българина Валери Божинов.
  Вместо осма поредна победа, загуба от най-слабия домакин в "калчото". Това го може само "Pazza Inter"... И мъждукащата надежда за титла май угасна.
  Все някога трябваше да свърши. Бляскавото възраждане на Интер при Клаудио Раниери, намерило израз в 7 поредни победи и намаляване на дефицита от 15 точки до върха до само 6.
  В рамките на тази серия "нерадзурите" надиграха устремилия се към Шампионската лига Лацио, сложиха петица на Парма и биха Милан в градското дерби. В продължение на три месеца отборът не бе допускал гол в гостуванията си. И това се случи вчера в Лече.
  Ако си говорим за крепости, "Стадио Виа дел Маре" далеч не е Шлемово усое на крал Теоден от "Властелинът на пръстените", ами по-скоро приличаше на канапе с възглавнички, които толкова обичат пенсионерите за своята дрямка пред телевизора. Лече нямаше нито една победа у дома този сезон и бе завършил наравно в 2 от 9 мача. Техният актив като гости е сравнително по-добър, но все пак отборът бе втори в таблицата отзад-напред с едва 13 точки на полусезона.
  Неизбежно се налагаше заключението, че този мач май няма нужда да се играе изобщо. В деня на срещата "Гадзета дело спорт" посвети цяла страница на факта, че, ако бие там, Раниери ще се присъедини към елитната компания на треньорите, постигали осем поредни победи с Интер - Хеленио Херера, Джовани Трапатони, Роберто Манчини и Жозе Моуриньо, и ще направи "мисия възможна" спечелването на "скудетото".
  Дори наставникът на Лече Серсе Козми не звучеше като човек, убеден в думите си, казвайки: "Няма да започнем мача с мисълта, че сме вече бити".
  Само че неслучайно химнът на неговите съперници се нарича "Pazza Inter" - "Лудият Интер". Това е клуб, където логиката няма работа. Клуб, който през 2002 г. бе начело в класирането девет кръга до последния, когато успя да завърши извън тройката. Клуб, който е способен да замени младия Фабио Канаваро за вратаря Фабиан Карини (впоследствие изиграл всичко на всичко 9 мача за "нерадзурите"). Клуб, в който треньори като Фабио Капело, Марсело Биелса и Андре Вияш-Боаш отказват да работят.
  "За един гол бих дал живота си" - така започва химнът "Pazza Inter". И в неделя 1500-те пътуващи привърженици на отбора сигурно не са го пели, предвид факта, че са очаквали нещо повече от минимална победа. Единствено последният в класирането Новара има повече допуснати голове от Лече, а месец по-рано Интер бе вкарал четири на "джалоросите".
  Техният вратар Масимилиано Бенаси обаче е в страхотна форма и въпреки че допусна грешка в началото на двубоя, която замалко не коства гол, после той показа великолепен рефлекс, изваждайки мощен удар с глава на Валтер Самуел и няколко шута на Джампаоло Пацини. Така се стигна до 40-ата минута, когато 34-годишният уругваец Гилермо Джакомаци се разписа за домакините.
  След почивката "нановратарят" (както медиите наричат Бенаси заради скромния за поста му ръст от 177 см), все пак бе надигран на два пъти, но тези попадения с основание бяха отменени от съдията.
  Можем да си представим огромното облекчение на стража след всичко, което му се събра в последно време. Първо той трябваше да оборва обвинения, че е участвал в уговаряне на мачове покрай разследванията, разтърсващи италианския футбол. После претърпя операция на стомаха, а като капак на всичко счупи и носа си по време на двубоя с Фиорентина и му се наложи да излиза на терена с предпазна маска. "А сега разтегнах сухожилие на средния пръст на дясната си ръка", сподели Бенаси пред журналистите, "Но ако това е цената на успеха, всичко е чудесно".
  Започвайки сезона като резерва на дошлия под наем от Рома Жулио Серджо, Масимилиано все пак успя да се пребори за титулярното място и на 30 години най-сетне играе елитен футбол.
  Две от трите зимни попълнения на Лече - Леонардо Милионико и Мануеле Блази направиха отличен дебют в стартовата единайсеторка, съответно в отбрана и в халфовата линия, а третият - Харис Сеферович, също поигра добре за двайсетина минути като смяна. Отборът ще бъде допълнително подсилен и от нападателя Валери Божинов, който бе уговорен днес, а се очаква и още едно подкрепление в атака - Емилиано Бонацоли.
  Що се отнася до Интер, Раниери даде да се разбере, че няма да пусне Тиаго Мота, който, макар и контузен, бе свързван с 10-милионен трансфер в Пари Сен Жермен. Вместо да губи основен халф, наставникът предпочита да добави още един в състава си. Любопитно е обаче, че не става въпрос за привличането на ново име, ами за реинтегрирането на най-силния му футболист.
  Уесли Снайдер записа първия си старт като титуляр в първенството от два месеца и половина насам след контузията в бедрото, която получи срещу Каляри. Оттогава насам холандецът имаше мачове само като смяна. Въпреки че Раниери обясняваше това с аргумента, че го пази от нова травма, ясно е, че поне отчасти решението бе и тактическо, защото Снайдер започна срещу Дженоа за Купата, но три дена по-късно отново седна на пейката срещу Лацио в Серия "А".
  Пълното възстановяване на плеймейкъра представлява главоблъсканица за неговия треньор. В отсъствието на Уес тимът спечели 8 от 9 мача в система 4-4-2, която позволи на Рики Алварес да разгърне потенциала си и да развие великолепно разбирателство с Пацини.
  Но в такава формация очевидно Снайдер не вирее. Връщането на холандеца означава и връщане към схемата 4-3-1-2, но загубите от Лече и от Наполи за Купата миналата седмица показаха, че това вече не е най-ефективната стратегия.
  И въпросът не е изцяло тактически. Просто наличието на Снайдер изисква целият състав да се гради около него. През първото полувреме вчера бе очевидно как всички се стремят да изпратят топката към холандеца и той да разпределя действията в атака. По едно време халфът дори си размени и остри думи с Пацини за това, че той не му подаде.
  Вероятно такива съображения са накарали Раниери да замени Снайдер на почивката. Не че от това играта стана по-добра, де! А след мача футболистът трудно скриваше неудоволствието си от този ход на дон Клаудио... "Това е треньорско решение. Ще говорим утре, само двамата", заяви Уесли пред журналистите.
  За незапознатите сигурно звучи налудничаво да се твърди, че е възможно играч от световна суперкласа като него да е повече пречка, отколкото от полза за който и да е отбор. Но когато говорим за Лудия Интер, нищо не бива да изненадва!
  Oще: алесандро матри валери божинов гилермо джакомаци интер италия клаудио раниери лече масимилиано бенаси серия а серсе козми уесли снайдер ювентус